b'\n_START_ARTICLE_\nRepublicile Uniunii Sovietice\n_START_PARAGRAPH_\n\xc3\x8en ultimele decenii de existen\xc8\x9b\xc4\x83, Uniunea Sovietic\xc4\x83 era format\xc4\x83 din 15 Republici Sovietice Socialiste (RSS), denumite de cele mai multe ori simplu, Republici Sovietice. \xc3\x8en interiorul URSS, republicile se mai numeau \xc8\x99i republici unionale. Toate acestea erau republici socialiste \xc8\x99i toate, cu excep\xc8\x9bia Rusiei, aveau propriul lor partid comunist. Toate cele 15 republici sunt acum \xc8\x9b\xc4\x83ri independente, iar 12 dintre ele, excep\xc8\x9bie f\xc4\x83c\xc3\xa2nd \xc8\x9b\xc4\x83rile baltice, fac parte din Comunitatea Statelor Independente._NEWLINE_Din punct de vedere constitu\xc8\x9bional, Uniunea Sovietic\xc4\x83 era o confedera\xc8\x9bie. \xc3\x8en conformitate cu articolul 72 al constitu\xc8\x9biei sovietice din 1972, fiecare republic\xc4\x83 \xc3\xae\xc8\x99i rezerva dreptul s\xc4\x83 p\xc4\x83r\xc4\x83seasc\xc4\x83 uniunea. De\xe2\x80\x93a lungul \xc3\xaentregii perioade a r\xc4\x83zboiului rece, aceast\xc4\x83 prevedere a fost considerat\xc4\x83 inoperant\xc4\x83, \xc3\xaens\xc4\x83, \xc3\xaen decembrie 1991, articolul 72 a fost folosit pentru dizolvarea Uniunii Sovietice \xc3\xaen momentul \xc3\xaen care Rusia, Ucraina \xc8\x99i Belarus au p\xc4\x83r\xc4\x83sit URSS\xe2\x80\x93ul._NEWLINE_\xc3\x8en practic\xc4\x83 URSS\xe2\x80\x93ul era o entitate foarte puternic centralizat\xc4\x83 \xc3\xaenc\xc4\x83 din momentul cre\xc4\x83rii sale \xc3\xaen 1922, \xc8\x99i a\xc8\x99a a r\xc4\x83mas p\xc3\xa2n\xc4\x83 la mijlocul deceniului al nou\xc4\x83lea, c\xc3\xa2nd for\xc8\x9bele politice eliberate de reformele lui Mihail Gorbaciov au dus la sl\xc4\x83birea controlului Moscovei asupra republicilor constituente, p\xc3\xa2n\xc4\x83 acolo \xc3\xaenc\xc3\xa2t s\xe2\x80\x93a ajuns la dezintegrarea Uniunii Sovietice._NEWLINE_\xc3\x8en conformitate cu constitu\xc8\x9bia adoptat\xc4\x83 \xc3\xaen 1936 \xc8\x99i modificat\xc4\x83 de\xe2\x80\x93a lungul timpului p\xc3\xa2n\xc4\x83 \xc3\xaen octombrie 1977, fundamentul politic al Uniunii Sovietice era format de Sovietele Deputa\xc8\x9bilor Poporului. Aceste soviete existau la toate nivelurile ierarhiei administrative, cu Uniunea Sovietic\xc4\x83 ca un tot sub controlul Sovietului Suprem cu sediul la Moscova._NEWLINE_\xc3\x8empreun\xc4\x83 cu ierarhia administrativ\xc4\x83 de stat, exista o structur\xc4\x83 paralel\xc4\x83 a organiza\xc8\x9biilor de partid, care permitea CC al PCUS s\xc4\x83 exercite un control foarte eficient asupra republicilor. Organele administra\xc8\x9biei de stat primeau directive de la organele de partid, iar numirile tuturor oficialilor de partid \xc8\x99i de stat la nivel republican aveau nevoie de aprobarea organelor centrale de conducere ale partidului. Practica general\xc4\x83 \xc3\xaen republicile sovietice, altele dec\xc3\xa2t Rusia, era aceea ca \xc8\x99eful statului constituent al federa\xc8\x9biei s\xc4\x83 fie un oficial local, \xc3\xaen timp ce secretarul general al partidului comunist republican s\xc4\x83 fie din afara republicii._NEWLINE_Fiecare republic\xc4\x83 avea un set de simboluri de stat unice: steag, stem\xc4\x83 \xc8\x99i, cu excep\xc8\x9bia RSFS Rus\xc4\x83, imn na\xc8\x9bional.\n_START_SECTION_\nRepublicile \xc8\x99i disolu\xc8\x9bia Uniunii Sovietice\n_START_PARAGRAPH_\nRepublicile au jucat un rol hot\xc4\x83r\xc3\xa2tor \xc3\xaen destr\xc4\x83marea statului sovietic. \xc3\x8en timpul lui Mihail Gorbaciov, glasnostul \xc8\x99i perestoika au fost g\xc3\xa2ndite s\xc4\x83 revigoreze statul unional. Aceste reforme au avut o serie de efecte nea\xc8\x99teptate, care au dus la cre\xc8\x99terea puterii locale. La \xc3\xaenceput, liberalizarea politic\xc4\x83 a permis guvernelor republicane s\xc4\x83 capete legitimitate prin invocarea democra\xc8\x9biei, na\xc8\x9bionalismului sau prin combinarea am\xc3\xa2ndurora. \xc3\x8en plus, liberalizarea a produs fracturi \xc3\xaen s\xc3\xa2nul ierarhiei de partid, ceea ce a dus la reducerea controlului centrului asupra periferiilor uniunii. La final, perestroika a permis guvernelor republicane s\xc4\x83 controleze veniturile economiilor na\xc8\x9bionale \xc8\x99i s\xc4\x83-\xc8\x99i asigure o mai mare independen\xc8\x9b\xc4\x83 fa\xc8\x9b\xc4\x83 de guvernul central._NEWLINE_De\xe2\x80\x93a lungul deceniului al nou\xc4\x83lea, conducerea sovietic\xc4\x83 a \xc3\xaencercat s\xc4\x83 g\xc4\x83seasc\xc4\x83 noi structuri care s\xc4\x83 reflecte puterile crescute ale republicilor. Aceste eforturi s\xe2\x80\x93au dovedit \xc3\xaen final ni\xc8\x99te e\xc8\x99ecuri, iar, \xc3\xaen 1991, Uniunea Sovietic\xc4\x83 a \xc3\xaencetat s\xc4\x83 mai existe, iar republicile unionale \xc8\x99i\xe2\x80\x93au proclamat independen\xc8\x9ba. Republicile au devenit state independente, iar guvernele postsovietice au fost formate \xc3\xaen mare parte din personalul guvernamental din epoca sovietic\xc4\x83.'